Az LMP mindent megtesz a kormányváltás érdekében. Ennek az első lépése az, hogy nem hagyjuk, hogy az ellenzék ugyanazokat a hibákat kövesse el, amelyeket már kétszer elkövetett, és amiért a kormány kétszer kétharmadot kapott.

„Ezért az LMP mindent megtesz a kormányváltás érdekében. Ennek az első lépése az, hogy nem hagyjuk, hogy az ellenzék ugyanazokat a hibákat kövesse el, amelyeket már kétszer elkövetett, és amiért a kormány kétszer kétharmadot kapott. A mostanáig folytatott ellenzéki stratégia nem hatékony, nem szolgálja a kormányváltás célját. Ez a stratégia tévedések sorozata, de ez a kisebbik baj. A nagyobb baj az, hogy unalmas is, márpedig ellenzéki párttal kevés szerencsétlenebb dolog történhet, mint az unalomba fulladás.

Az ellenzéki pártok és vezetőik úgy próbálnak meg osztozkodni a parlamenti helyeken, hogy közben vállalhatatlannak tartják egymást. Ezt a sehova sem tartó vitát legfeljebb a kormánypártok és szavazóik nézik hosszan örömmel. Ez a vita két évvel a 2014-es választások előtt kezdődött, két évvel utána is tart és sajnálatos lenne, ha további két évig folytatódna. Ez összesen hat elvesztegetett esztendő. Nincs az a rezsicsökkentő vagy félelemkeltő kampány, amely ilyen hosszú ideig fenn tudná tartani az érdeklődést!

Az LMP ismeri a számokat, de tudjuk, hogy a politikában a matematika szabályai nem minden esetben érvényesek. Egy rossz szövetség esetén kettő meg kettő néha négy se lesz, sőt, lehet éppenséggel zéró is.

Az ellenzéki oldalon mindenki csak azzal foglalkozik, hogyan lehetne az adott nagyságú, többfelé felvágott tortát összeragasztani, hogyan lehetne az ellenzéki szavazatokat összeadni. Nehéz cukrászati mutatvány, ha egy dobos-, egy alma- és egy oroszkrémtortát akarunk összetenni – és még nehezebb politikai feladvány, ha egymástól gyökeresen különböző ideológiájú, de még inkább különböző szavatosságú pártokat akarunk összetenni. Ha azonban hiszünk abban, hogy csökkenteni lehet a kormánypárti szavazatok mennyiségét, akkor mindenképpen közelebb kerülhetünk a megoldáshoz. Az LMP nem az ellenzéki szavazatok újraelosztásában érdekelt, hanem a kormány szavazóinak higgadt, értelemre ható meggyőzésében és átcsábításában. Ha ez sikerül, minden onnan elhozott szavazat az ellenzék győzelmét segíti. Ez az első mód, amivel az LMP hozzájárulhat a kormányváltáshoz. Alkalmatlan és depressziós politikus az, aki szerint a kormánypárti vagy a bizonytalan szavazóktól nem érkezhet támogatás.”